Ho fihlela ha jwale re lebelletse melao le ditokomane tsa, GEAR, NGP le NDP. Seo re se hlahlobileng haholo ke metso ya melao ena. Metso ya tsona e ya tshwana hobane e tshepisa tokoloho ka ho hodiswa ha moruo wa naha. Dilemong tse mashome a mabedi jwale, se bonahalang ka ho totobala ke hore le ha moruo o hola, batho ba fumanehileng ha ba kotule letho. Se etsahalang ke hore maemo a batho ba fumanehileng a mabe ho feta dilemong tse fetileng ha barui bona ba dutse ba kotula moruong wa lefatshe leo ba le hapileng ka dikgoka. Taba ena hase ya Afrika Borwa feela. Ha re lebella tumelo ya Accra, ya World Communion of Reformed Churches (WCR), re sheba le tokomane ya World Council of Churches, AGAPE, mofuta ona wa moruo, ke taba ya tumelo jwale. Batho lefatsheng ba kgodiswa hore moruo ka sekgowa, capitalism, o hodiswang pele ho ka abelwana ka ona, ke ‘evangeli’ ya Jesu. Re tlameha ho hopola hore hodiuwa ha lerako la Berlin, ho wa ha Russia le mmuso wa apartheid, ke diketsahalo tse tobaneng le tsela ena ya moruo wa bo- kapitali. Emong wa bangodi ba tsa moruo, Loretta Napoleoni (2008), ore mothating wa ho fetoha ha dintho lefatsheng ha howa mebuso ya Russia le Afrika Borwa, le lerako la Berlin, bohlaswa ba tsa moruo bo ile ba totobala. O re tsela ya moruo wa kgodiso pele, mokgwa wa yona ke bohlaha ha re latela buka ya hae haholo-holo sehloho sa yona Rogue Economics.